આશિતભાઈને સતત સંગીત પરિયોજનાઓમાં વ્યસ્ત અને ખુશ જ જોયાં છે. એમને મન સંગીત એટલે જીવન અને જીવન એ જ સંગીત. સંગીત થકી એમનું વ્યક્તિત્વ ઉત્ક્રાન્તિત થયું છે એમ માનનારા આશિતભાઈ કહે છે કે સતત સર્જનાત્મકતામાં જ રચ્યાપચ્યા રહેવું એ જ એમને શક્તિ આપે છે. સંગીત થકી જ મોક્ષ મળે એવી એમની ખેવના છે. સ્વરાંકન અને સ્વરનિયોજન કરતી વખતે આશિતભાઈ સાતમા આસમાન પર હોય છે, કારણ કે એ એમને અપાર આનંદ આપે છે.